Publicarea documentului unic modificat ca urmare a aprobării unei modificări minore în conformitate cu articolul 53 alineatul (2) al doilea paragraf din Regulamentul (UE) nr. 1151/2012

(2019/C 409/11)

Comisia Europeană a aprobat această modificare minoră în temeiul articolului 6 alineatul (2) al treilea paragraf din Regulamentul delegat (UE) nr. 664/2014 al Comisiei (1).

Cererea de aprobare a acestei modificări minore poate fi consultată în baza de date DOOR a Comisiei.

DOCUMENT UNIC

„ANONA DA MADEIRA”

Nr. UE: DOP-PT-0082-AM01 – 5.4.2019

DOP (X) IGP ( )

1. Denumirea (denumirile)

„Anona da Madeira”

2. Statul membru sau țara terță

Portugalia

3. Descrierea produsului agricol sau alimentar

3.1. Tipul de produs

Clasa 1.6. Fructe, legume și cereale în stare proaspătă sau prelucrate

3.2. Descrierea produsului căruia i se aplică denumirea de la punctul 1

Denumirea „Anona da Madeira” corespunde fructelor proaspete din specia Annona cherimola Mill., din diversele soiuri prezente în Regiunea Autonomă Madeira, produse, ambalate și etichetate conform caietului de sarcini corespunzător.

„Anona da Madeira” se identifică prin forma cordată și prin faptul că suprafața corespunzătoare fiecărei carpele este mai denivelată la baza fructului decât la vârful lui. Epiderma este mai mult sau mai puțin netedă sau prezintă ușoare protuberanțe conice. Coaja este fină și delicată. În funcție de soi, culoarea poate să fie verde‐deschis, verde-gălbui sau verde cu nuanțe de bronz. Numărul de semințe variază între 6 și 9 per 100 de grame de pulpă, pentru o valoare Brix cuprinsă între 17,5 și 21. Calibrul fructelor cherimoya (determinat prin cântărirea fructului) poate să varieze de la 100 g la 2 kg.

Pulpa fructului „Anona da Madeira” este albă, cremoasă și suculentă. Aceasta este acidulată, delicată și foarte parfumată.

3.3. Hrană pentru animale (numai pentru produsele de origine animală)

—

3.4. Etape specifice ale producției care trebuie să se desfășoare în aria geografică delimitată

Coacerea fructelor și ambalarea.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

Ținând cont de caracteristicile proprii fructului cherimoya (perisabil, cu o perioadă de conservare scurtă) și de aria geografică (insulă situată în mijlocul Oceanului Atlantic), produsul trebuie ambalat în aria geografică de producție.

Fructul „Anona da Madeira” trebuie să fie întreg, sănătos (fără alterări cauzate de paraziți sau de boli), fără organisme străine vizibile și fără mirosuri străine și/sau defecte cauzate de o proastă conservare la rece. Pedunculul nu trebuie să depășească nivelul suprafeței fructului și trebuie tăiat în așa fel încât să nu afecteze punctul de inserție. Petele cauzate de expunerea la soare nu trebuie să acopere mai mult de 10 % din suprafața fructului care trebuie să fie îndeajuns de copt.

Clasificarea și prezentarea fructului „Anona da Madeira” trebuie să respecte categoriile de calitate și de calibru (și toleranțele corespunzătoare) indicate în reglementarea tehnică privind calitatea comercială „Recomendação Técnica relativa à Qualidade Comercial da «Anona da Madeira»” aprobată prin Ordinul ministerial nr. 287/2018 din 24 august („reglementare tehnică”).

3.6. Norme specifice privind etichetarea produsului la care se referă denumirea înregistrată

Etichetarea se realizează după normele „reglementării tehnice”. Mai exact, fiecare ambalaj trebuie să aibă o etichetă exterioară pe care să fie notate în același câmp vizual, folosind caractere vizibile și indelebile, următoarele informații, precum și orice alte mențiuni legale: „«Anona da Madeira» – Denominação de Origem Protegida” sau „«Anona da Madeira» – DOP”.

4. Descrierea concisă a delimitării ariei geografice

Aria geografică de producție și de ambalare a „Anona da Madeira” este insula Madeira.

5. Legătura cu aria geografică

Arborele de cherimoya a fost adus în Madeira în jurul anilor 1600 de către locuitorii insulei care se întorceau din Peru, locul de origine al acestei plante. Numeroase documente atestă prezența speciei Annona cherimola Mill. în Madeira. În 1897, M. Grabham scrie în Journal of the Jamaica Agricultural Society: „[...] multe dintre domeniile de pe pantele însorite din sudul insulei, care altădată erau podgorii, s-au transformat astăzi în plantații care cultivă sistematic cherimoya. Fructele cântăresc între trei și opt livre, în cazuri excepționale ajungând până la 16 livre sau chiar mai mult[...].” Tot legat de excelența caracteristicilor proprii fructului cherimoya din Madeira, Sarmento menționează în 1945 următoarele: „Am parcurs toate cel patru volume ale imensei lucrări a botanistului și horticultorului George Dom intitulată «General History of the Dichlamydeous Plants». Niciuna dintre cele 47 de specii și câteva soiuri din genul Annona descrise de autor nu le egalează pe cele care s-au dezvoltat în clima noastră privilegiată și care le depășesc pe toate celelalte.”„Nicăieri altundeva nu a găsit această plantă condițiile optime pe care i le oferă insula Madeira pentru a se dezvolta: combinația perfectă de lumină, căldură, sol și umiditate [...].”

Poziția Madeirei pe marile rute de comerț maritim explică activitatea intensă care s-a desfășurat dintotdeauna în portul Funchal. Numeroase nave acostau aici în căutare de produse destinate piețelor flamande și diverselor porturi mediteraneene. Documente de la începutul secolului menționează exportul de fruct cherimoya către Lisabona și Londra.

Arborele de cherimoya preferă solurile argilo-nisipoase, ușor calcaroase și relativ fertile, cu un pH cuprins între 5,5 și 6,5. Are nevoie de un teren bine aerisit și drenat, deoarece nu suportă umiditatea stagnantă din sol. Având rădăcini superficiale, acesta se mulțumește cu terenuri puțin adânci. Majoritatea plantațiilor de cherimoya se află pe soluri din grupa „Cambisols” (CM), în special „Humic Cambisols” (CMu), „Chromic Cambisols” (Cmx) și, mai puțin, pe soluri din grupa „Phaeozems” (PH).

Madeira se bucură de o climă în principal temperat-oceanică ce variază, în funcție de altitudine, de la uscată la umedă, cu precipitații moderate până la abundente. Partea de nord a insulei prezintă o cantitate mai mare de precipitații și temperaturi mai joase. O altă caracteristică a climei locale este zona de cețuri persistente care se instalează la altitudini variabile (începând cu 500 de metri iarna și o altitudine ușor mai mare vara).

Temperatura medie anuală a aerului variază între izoterma de 17,5 °C pe litoral (cu valori mai ridicate în sud decât în nord) și valori de aproximativ 9 °C pe platourile și vârfurile înalte din interiorul insulei. Umiditatea medie anuală variază între 55 % în zona joasă a insulei și 90 % în zonele cu ceață, coborând până la aproximativ 75 % în funcție de altitudine. Cantitatea de precipitații anuale crește odată cu altitudinea, de la 500 mm pe coasta sudică sau 1 000 mm pe coasta nordică până la valori ușor peste 3 200 mm la cele mai mari altitudini din interior.

Solurile, clima și relieful proprii insulei Madeira, precum și tehnicile și practicile tradiționale de cultură ale locuitorilor, îi conferă acestui fruct caracteristici specifice legate de mediul geografic de proveniență.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

https://tradicional.dgadr.gov.pt/images/prod_imagens/frescos/docs/CE_AnonaMadeiraDOP2019.pdf

(1) JO L 343, 14.12.2012, p. 1.